Ria Taylor, Author at LitNet
Ria Taylor se loopbaan as opvoeder het in 1981 in Gauteng begin. Reeds van die begin af kon sy haar passie uitleef om brûe tussen die kind en kennis te bou.
Van 1994 tot einde 2002 tree sy op as departementshoof vir Afrikaans Huistaal by die Hoërskool Eldoraigne. Sy verhuis na die Wes-Kaap om van 2003 tot 2007 onderrig te gee by die Hoër Jongenskool Paarl. Sy aanvaar in Januarie 2008 die adjunkhoofpos by die Hoër Meisieskool Paarl, waar sy steeds onderrig in Afrikaans Huistaal en skeppende kunste (drama) gee.
Ria skryf leermateriaal vir graad 12, naamlik 'n studiegids vir Kwart-voor-sewe-lelie van Eleanor Baker. Sy gee ook lesings oor Kwart-voor-sewe-lelie by onder andere die LOK-simposium en WKOD-Standaardstellings. Sy is ook 'n aanbieder van die Telematiese lesse vir Kwart-voor-sewe-lelie tydens die WKOD-projek saam met Stellenbosch se Sentrum vir Telematiese Onderwys. Ria is 'n senior nasiener vir die Nasionale Seniorsertifikaateksamen se graad 12-Letterkundevraestel.
In 2011 was sy naaswenner in die National Teaching Awards in die Wes-Kaap se provinsiale afdeling vir Excellence in Secondary School Teaching.
Sy volg in 2016 die mentorskapkursus van die Noordwes-Universiteit en is tans ook verantwoordelik vir die mentorskap van die onderwysstudente van die verskillende universiteite wat jaarliks hul prakties by haar skool doen. Ria hanteer ook die induksie van nuwe onderwysers en tree as mentor op.
Sy ontvang in 2014 'n Mayoral Education Excellence Award vir prestasies in die Nasionale Seniorsertifikaateksamen. Sy is passievol oor die gebruik van tegnologie in Afrikaans Huistaal en doen daarom in 2015 'n kursus in "e-Learning face-to-face and online courses for WCED educators".
Sy verwerf haar BA Honneurs en MA in Afrikaans-Nederlands aan die Noordwes-Universiteit. Tans is sy 'n PhD-student in taalopvoeding by die Universiteit Stellenbosch se Kurrikulumstudie-afdeling en sy het 'n beurs van die SA Akademie vir Wetenskap en Kuns ontvang vir hierdie studie.